Il-BOV Asset Management nediet tliet fondi kuntrattwali. Il-kumpanija qed tagħmel dan għall-ewwel darba u fi stqarrija qalet li l-għan hu li tipproponi mezz ta' investiment bi spejjeż aktar baxxi, biex b'hekk toffri valur aħjar lill-investituri. Il-firxa ta' BOV Investment Funds tinkludi tliet fondi ta' portafoll – il-BOV Conservative Portfolio Fund, il-BOV Balanced Portfolio Fund u l-BOV Growth Portfolio Fund – li lkoll huma regolati mid-Direttiva tal-UCITS. Filwaqt li introduċa l-BOV Investment Funds, Romeo Cutajar, Uffiċjal Kap tas-Servizzi ta' Investiment fil-Bank of Valletta qal: "Fil-BOV, aħna dejjem infittxu li nqiegħdu fis-suq prodotti u servizzi innovattivi li jkunu mmirati lejn il-klijenti tagħna. Ninsabu ħerqana ħafna dwar il-BOV Investment Funds li qed inniedu, għaliex jirrappreżentaw alternattiva ta' investiment ġdida għall-konsumatur, u li huma adattati għaċ-ċirkustanzi finanzjarji matul il-ħajja tal-klijent individwali, u jistgħu jiġu mmodifikati biex jissodisfaw iċ-ċirkostanzi ta' dak l-individwu hekk kif jinbidlu matul is-snin." Cutajar qal li "dan huwa kunċett ġdid f'ħafna aspetti. L-ewwel u qabel kollox, qed inniedu tliet fondi ta' portafoll fl-istess ħin sabiex nindirizzaw livelli differenti ta' riskju immirati lejn profili ta' riskju distinti." Żied li l-BOV Investment Funds huma l-ewwel fondi ta' investiment ta' dan it-tip f'Malta, fejn ghal kull portfolio fund qed jigi stabbilit livell ta' volatilità massima. Minkejja li t-tliet fondi jaħdmu b'mod simili, l-element ta' riskju, u bl-istess mod il-gwadann, jiżdied hekk kif wieħed jimxi mill-Conservative Portfolio Fund għall-Balanced Portfolio Fund u finalment għall-Growth Portfolio Fund. Mark Agius, Kap Eżekuttiv tal-BOV Asset Management, spjega li l-BOV Investment Funds joffru benefiċċji importanti għall-investituri fil-livell tal-konsumatur. "Wieħed jista' jinvesti fi kwalunkwe portfolio fund imħaddem bħala UCITS b'investiment minimu ta' EUR 5,000. Barra minn hekk, fittixna li nżommu l-istruttura tal-ispejjeż f'livell minimu, u fil-fatt ma hemm l-ebda ħlas biex tinvesti jew biex toħroġ mill-portfolio funds. B'dan il-mod, irridu niżguraw li nimmassimizzaw il-qligħ għall-investituri." Agius ikkummenta wkoll dwar il-mod kif il-BOV Investment Funds ivarjaw mill-fondi ta' investiment tradizzjonali. "Il-fondi ta' portafoll għandhom mandat wiesa' li għandu l-għan li jipprovdi qligħ aħjar skont il-livell ta' riskju. Dawn il-fondi huma ddisinjati b'tali mod li l-investitur jibbenefika mid-diversifikazzjoni permezz ta' investiment uniku, li essenzjalment ifisser li kull portafoll se jinkludi klassijiet ta' assi differenti li jesibixxu l-benefiċċji ta' korrelazzjoni baxxa."